****

**OMUL CUCUTENIAN**

**Conferinţă ştiinţifică organizată de Complexul Muzeal „Iulian Antonescu” Bacău**

Complexul Muzeal „Iulian Antonescu” Bacău organizează joi, 3 aprilie 2015, ora 11,00, la sediul din str. 9 Mai, nr. 7, conferinţa ştiinţifică: *Omul cucutenian* susţinută de conf.univ.dr. Dumitru Boghian (Universitatea „Ştefan cel Mare” Suceava).

Manifestarea face parte din programul: *Conferinţele ştiinţifice ale Complexului Muzeal „Iulian Antonescu” Bacău*şi este organizată în parteneriat cu Universitatea „Ştefan cel Mare” Suceava şi Liceul Teoretic „Ion Neculce” Târgu Frumos.

Conferenţiarul este o figură marcantă a arheologiei din România, cu o activitate ştiinţifică şi didactică remarcabilă, fiind cooptat în diferite proiecte şi colective de cercetare: este coordonator al lucrărilor de licenţă, disertaţie şi grade didactice; face parte din Comisii de doctorat; organizează şi participă la expoziţii arheologice naţionale şi internaţionale; este membru sau director de granturi de studiu; coordonează practica arheologică şi pedagogică a studenţilor; este autor a numeroase lucrări de specialitate. În concordanţă cu tema conferinţei de la Bacău a publicat, printre altele (în colaborare), în anul 2014, volumul: „*Comunităţi cucuteniene din zona Târgu Frumos. Cercetări interdisciplinare în siturile Costeşti şi Giurgeşti*  .

Sunt invitaţi să asiste la eveniment cadre didactice, studenţi, elevi, toţi cei interesaţi de mirajul arheologiei, de fascinanta lume a Culturii Cucuteni.

***Mihaela Băbuşanu***

Expert bunuri cu valoare memorialistică/conservator bunuri culturale,

coordonator proiect